Cesty hľadania

Beatrix Horváthová

Veštby pre intuitívne ženy

Cesty hľadania

Autor: © Beatrix Horváthová

Korektúra: Anetta Letková

Úprava obálky a dizajn knihy: Katarína Šimková

Vydavateľstvo: © Elist, Liptovský Mikuláš

Rok vydania: 2024

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch, alebo prenášaná akýmkoľvek spôsobom vrátane elektronického, mechanického, fotografického, či iného záznamu bez predchádzajúceho písomného súhlasu autora, respektíve vydavateľa.

ISBN: 978–80–8197–550–9

Duchovné nasmerovanie k odpovediam

Úvod

Nasledujúce slová sú pohľadom do vášho vnútra. Prebúdzajú zvedavosť, stimulujú intuíciu, aby sa prejavila vo svojej sile. Odpovede na vaše otázky sa môžu stať inšpiráciou pre pozitívne zmeny vo vašom živote. Podnietia vás premýšľať, vnímať, poznávať a nazerať do tajomna budúcnosti. Z jedenástich odpovedí vám vaša intuícia vyberie tú správnu, budete sa v nej vidieť, pritiahne vás.

Ak si chcete čítanie spestriť, môžete sa zahrať na veštkyňu a pridať do hry trochu vzrušenia a zvedavého očakávania. Jednoducho hoďte dve hracie kocky a sčítajte výsledok. Dostanete konkrétne číslo pre konkrétnu odpoveď, určenú iba vám, a ďalšie odpovede už čítať nemusíte.

Dozviete sa o sebe zaujímavé veci: Akým smerom sa vyvíja váš vzťah, čo vám bráni dosiahnuť úspech? Ako pomôcť, ale nenechať sa zneužívať? Ako sa vyrovnať s minulosťou, bolesťou, so sklamaním a mnohé iné.

Je čas nasmerovať svoj život k pochopeniu súvislostí, uzavrieť minulosť a začať žiť so sebou v láske a v harmónii. Nech vám je v tom táto kniha nápomocná.

Ja a on – partnerský vzťah

2/

Láska je láska, a to so všetkým, čo k nej patrí. Prežívaj ju naplno. Obohacuje dušu a prebúdza telo. Zmyselnosť a túžba po druhom patria k tým nádherným darom, ktorými dokážeme urobiť svoj život krajším. Spája ženský a mužský princíp, spája protiklady, spája to, čo bolo oddelené. Vytvára harmóniu nového života, zázrak stvorenia.

3/

Hovoríš: „Milujem ťa“ a čakáš známu odpoveď: „Ja teba tiež.“ Napriek tomu máš obavy, že jedného dňa sa jeho láska vytratí. V strachu dopĺňaš svoj denný pohár šťastia uisťovaním sa o intenzite jeho lásky a uniká ti, že tento krásny cit sa premieňa na závislosť. Radosť zo spoločných chvíľ sa nenápadne vytráca. Tvoj strach pramení z nedostatku sebadôvery. Tento stav zmeníš až vtedy, keď nájdeš svoju hodnotu a začneš žiť sama so sebou v úcte a láske. Keď to dokážeš, jeho obdiv k tebe porastie.

4/

Tvoj vzťah sa vlečie vlastným tempom. Ani výšky, ani hĺbky. Neutralita, občas trochu nudy. Netreba mať prehnané očakávania alebo pripisovať nadmerný význam udalostiam okolo. Zatiaľ nejde o nič vážne!

5/

Klamlivé zdanie harmónie už nadvihuje pokrievku konfliktu, ktorému sa sotva vyhneš. Zabrániť výmene názorov zo strachu pred hádkou už nie je v tvojej moci. Pozitívne na tom bude to, že napätie sa uvoľní a nedopovedané veci sa pomenujú.

6/

Záleží na tebe, ako sa vyrovnáš s odlišnosťami druhého, či ich prijmeš a budeš s nimi v súlade. Práve odlišnosť tvojho protikladu ťa učí poznávať vlastné nedostatky a núti ťa zamyslieť sa nad ďalším smerovaním vášho spoločného života.

7/

Prichádzaš do druhej etapy vývoja vzťahu, keď treba pre jeho udržanie niečo urobiť. Vyžaduje si to od teba nový závan energie, aby sa vzťah nielen udržal, ale aj stabilizoval. Pri všetkých tých starostiach si nepostrehla, že tvoj partner sa začal trochu nudiť.

8/

Ak sa má tvoj citový vzťah naplniť, musíš ho prežívať s partnerom, ktorý ti je povahovo blízky, a nie s niekým, koho si vybájiš či pričaruješ. To je práve ten magický rozdiel medzi láskou a predstavou o láske.

9/

Učarila si mu svojimi vnadami a ženskou rafinovanosťou. Cieľavedome siahaš po koristi, ktorá je sľubnou zárukou tvojho materiálneho šťastia. Má to však malý háčik. Po svojom boku budeš vždy potrebovať nejakého kráľa, ktorý bude klásť dary na oltár tvojej krásy. Bez jeho moci upadneš do bezmocnosti a budeš sa báť o svoj trón.

10/

Negatívnosť sa zhromažďuje a ústupky sú v nedohľadne. Začínaš mať pocit, že investícia do vzťahu sa ti nevracia v rovnakej miere. Uvedom si, že nejde o obchod, ale o pocit. Zachovaj si odstup a rieš veci diplomaticky, zatiaľ nepoznáš jeho stanovisko.

11/

Chceš sa spolupodieľať na vývoji situácie vo vzťahu? Si ochotná obetovať mu trochu zo svojho pohodlia? Vybudovať kvalitný vzťah je tvrdá práca, ktorá sa až vzájomným pochopením a toleranciou mení na dar. Teoreticky to vieš, zostáva len zaviesť tento poznatok do praktickej stránky života a konfrontovať túžbu s realitou.

12/

Zopár výhrad, ale celkovo spokojnosť. Tvoj partner ťa rešpektuje a je to aj tvojou zásluhou. Už si sa naučila užívať si spokojnosť aj vo všedný deň s každodennými povinnosťami. Dôležitý je tvoj vnútorný postoj. Tvoja snaha nezostane bez povšimnutia.

Koniec ukážky